Könyvtár otthon, … Otthon a könyvtárban …

A hír:

2002. január elsejétől, az OM (Oktatási Minisztérium) jóvoltából és jelentős - bár nem kizárólagos - anyagi támogatásával a hazai tudományos élet szereplői új korszakot élhetnek meg a szakirodalomhoz történő hozzáférés területén. Eddig a könyvtárakban kellett böngészniük a friss irodalmat - fölösleges időt töltve ezzel -, de mostantól akár otthonról is lehetőségük lesz az ELSEVIER kiadó által terjesztett mintegy 1300 tudományos folyóirat elektronikus úton történő olvasgatására. Az OM által biztosított hozzáférési lehetőség az MTA intézményeire és kutatóira és a rangos egyetemek oktatóira és hallgatóira terjed ki.
(Ez hangzott el, ha nem is szó szerint 2001. december 17-én, az MTV 1 esti Híradójában)

A hírben a "könyvtár" és a "fölösleges" szavakat tudat alatt, avagy tudatosan, de egymás mellett, egymással összefüggésben fogalmazták meg. Önmagában ez még lehetne a hírhez mellékelt sajtó design, hiszen könnyebb így eladni a tartalmat, de itt sajnos többről van szó. Az OM illetékesei - úgy tűnik - a könyvtárak helyét nem látják, nem találják az EISZ terjesztésében. "Könyvtár nélkül" gondolkodnak. A hozzáférést és annak mennyiségi mutatóit idealizálják. Minél többen, minél többhöz, minél egyszerűbben. A hír azért elgondolkodtató, mert valójában van létalapja ennek a gondolkodásmódnak. Hiszen egyet kell értenünk azzal, hogy "házhoz kell vinni" az információt, egyszerűsíteni kell a hozzáférést, rugalmassá kell tenni azokat a rendszereket, melyek friss szakirodalmat szolgáltatnak az érdeklődők számára. De miért válna ettől fölöslegessé a könyvtár?

Miért válna attól fölöslegessé egy bank, ha a banki műveleteket otthonról, akár menet közben egy mobil telefonról is el lehet végezni?

A könyvtár - jó néhány egyéb funkciója mellett -, mint információbank éppen arra képes és kész, amire a felhasználó ezek után már biztosan nem. Végig tudja olvasni, keresni, kutatni mind az 1300 elektronikus folyóirat és még számolatlan egyéb szakirodalom valamennyi - több millió! - oldalát azért, hogy rátaláljon az adott felhasználó által keresett 20 - 30, vagy éppen 100 oldalra. Mert arra biztosan egyetlen felhasználó sem képes - gondolom az OM sem így képzeli - hogy januártól, otthon, a fotelben néhány óra, vagy akár a nap 24 órája alatt "végezzen" a témájához tartozó teljes szakirodalom áttanulmányozásával. Minél többől válogathat valaki, annál fontosabb a szerepe annak, aki segíteni tud a kiválasztásban. 

Nincs idő, nem juthat idő arra senkinek az életében, hogy a 10 szem tiszta búzát egy zsáknyi korpa közül maga szedegesse elő. Ehhez profi eszköz kell. És ez az eszköz a könyvtár. 

Az otthoni lehetőség azt a célt szolgálja, amire mindnyájunk otthoni könyvtára ma is képes, akár papír alapon, akár elektronikus úton. A személyes igényeknek megfelelő bázis, környezet, információk és eligazítás nyújtására a mindennapi élethez, munkához. Amikor valaki kilép az otthoni körből, akkor jöhet a profi eszköz, a profi könyvtár.

Fontos tehát, hogy a könyvtár - az információ - otthon legyen, de mindenkinek otthon kell lennie a könyvtárban is! Lehet, hogy új szlogeneket kell ezentúl sulykoljunk? Mondjuk így:
 
Mindenütt Önnel! Már az otthonában is!   --   Az Ön információja - az Ön könyvtára!

Fehér Miklós